《藏晖斋诗》
明代·释妙声

易贵含章，诗称养晦。进德以愚，明道若昧。瞻彼曜灵，运无停机。

匪息于渊，害恒其晖。君子则之，以恬养志。出处语嘿，弗愆于义。

继我显祖，庶免以之。或升或潜，允也其时。其时维何，像季师表。

骏奔东南，于今有耀。世殊事往，手泽尚存。天相斯文，佑我后人。

于乎小子，思绳厥武。丕若诒谋，无念尔祖。无念尔祖，淑慎其躬。

爰作是诗，式铭尔胸。